b'\n_START_ARTICLE_\nJ. Michael Straczynski\n_START_SECTION_\nNoorp\xc3\xb5lv\n_START_PARAGRAPH_\nStraczynski on p\xc3\xa4rit Patersoni linnast New Jersey osariigist._NEWLINE_Tema stsenaariumikirjutamise \xc3\xb5piku \xc3\xbcmbrisel avaldatud elulooliste andmete kohaselt lavastati Straczynski esimene n\xc3\xa4idend, kui noormees oli 17aastane. Tema esimene telekom\xc3\xb6\xc3\xb6dia lavastati, kui Straczynski oli 21aastane ja oma esimese filmistsenaariumi m\xc3\xbc\xc3\xbcs ta 24selt._NEWLINE_28aastaselt oli tal ette n\xc3\xa4idata juba nii tele- kui filmistsenaariume, raadiosaadete stsenaariume, tosinajagu n\xc3\xa4idendeid, ning \xc3\xbcle 150 artikli ajalehtedes ja ajakirjades. Ta juhtis raadios \xc3\xbcht jutusaadet, samuti oli Californias ja mujal pidanud erialaseid loenguid ning seminare.\n_START_SECTION_\nTelekarj\xc3\xa4\xc3\xa4r\n_START_PARAGRAPH_\nStraczynski tegutseb televisiooni vallas 1983. aastast peale. Ta alustas multifilmidega, ning t\xc3\xb5usis algajast stsenaariumikirjanikust peaprodutsendiks._NEWLINE_Tema kuulsaim t\xc3\xb6\xc3\xb6 on kahtluseta kosmoseseriaal Babylon 5, mis on saanud mitmeid ulmeauhindu. Ehkki tegemist on Star Treki k\xc3\xb5rval \xc3\xbche tuntuma omataolisega, on hiljem k\xc3\xb5ik katsed teha sellele j\xc3\xa4rge eri p\xc3\xb5hjustel luhtunud._NEWLINE_Straczynski l\xc3\xb5i ka seriaali Jeremiah, mis rajaneb samanimelisel Prantsuse koomiksilool. Ta ise kirjutas 19 osa kokku 39st._NEWLINE_Straczynski on ka kirjutanud stsenaariume teleseriaalidele, nagu He-Man and the Masters of the Universe, The New Twilight Zone, The Real Ghostbusters, Jake and the Fatman, Captain Power and the Soldiers of the Future ja "M\xc3\xb5rv sai teoks" (Murder, She Wrote).\n_START_SECTION_\nRomaanid ja l\xc3\xbchijutud\n_START_PARAGRAPH_\nStraczynski on kirjutanud kolm \xc3\xb5udusromaani: Demon Night, Othersyde ja Tribulations ning paark\xc3\xbcmmend l\xc3\xbchijuttu, millest enamik on koondatud kahte kogumikku: Tales from the New Twilight Zone ja Straczynski Unplugged._NEWLINE_Ta kirjutas ka \xc3\xbcheksa Babylon 5 maailma puudutava romaani kondikava, mida teoste autorid j\xc3\xa4lgisid kirjutamisel, et s\xc3\xa4iliks s\xc3\xbcndmustiku j\xc3\xa4rjepidevus. Straczynski ise on kirjutanud neli Babylon 5 ainelist l\xc3\xbchijuttu, mis on ilmunud ajakirjades.\n_START_SECTION_\nKoomiksid\n_START_PARAGRAPH_\nStraczynski on tuntud koomiksif\xc3\xa4nn, ning kirjutas ka ise juba 1980. aastail m\xc3\xb5ned. Televisioonit\xc3\xb6\xc3\xb6 k\xc3\xb5rval j\xc3\xa4i see algul v\xc3\xa4heseks, kuid alates 1999. aastast on ta kirjutanud koomikseid mitmetele tuntud firmadele nagu Top Cow ja Marvel Comics. Viimasele on Straczynski kirjutanud ka selliste tuntud koomiksitegelaste lugusid, nagu "\xc3\x84mblikmees" (The Amazing Spider-Man) ja "Fantastiline nelik" (The Fantastic Four).'